Ilan Shor

Ilan Shor (rumeenia keeles Ilan Șor; heebrea keeles אילן שור, vene keeles Илан Миронович Шор; sündinud 6. märtsil 1987 Tel Avivis Iisraelis) on Moldova oligarh ja poliitik, keda peetakse Moldova kremlimeelse opositsiooni liidriks.

Elulugu 
Ta sündis Moldaavia päritolu juutide peres, kes oli 1970. aastatel emigreerunud Iisraeli. 1990. aastal naasis perekond Kišinjovi, kus pereisast Miron Shorist sai edukas ärimees. 

Ilan sai oma esimese ärikogemuse 15-aastaselt, kui avas mobiiltelefonide müügivõrgu ja seejärel minitrükikoja. 18-aastaselt sai temast oma isa äripartner. 2005. aastal pärast isa surma asus ta tema äriimpeeriumi juhtima. 2007. aastal lõpetas ta Moldova kooperatiiv-kaubandusülikooli ja 2008. aastal õigusteaduse magistrina Moldova Euroopa uuringute ülikooli.

Aastatel 2015-2019 oli ta Orhidei linnapea. 19. juunil 2016 sai temast sotsiaalpoliitilise liikumise "Võrdsus" esimees. 2019. aastal valiti ta Moldova parlamenti.

Kohtusaaga 
Ta vahistati 6. mail 2015 süüdistatuna Moldova pankadest miljardi dollari väljapetmises ja pandi koduaresti. Raha kadumise tõttu kolmest Moldova pangast (Banca de Economii, Banca Sociala ja Unibank) läksid need 26. novembril 2014 pankrotti ja siirdusid Moldova Rahvuspanga juhtimise alla. Shor oli pool aastat esimese panga haldusnõukogu juht ja kahe ülejäänud panga kaasomanik. Finantsjuurdlusega tegeles USA agentuur Kroll, uurimine oli aga salastatud. Uurimise käigust nördinud inimesed (väidetavalt 40 000) tulid 3. mail 2015 Chişinău tänavatele, nõudes riigi juhtkonna tagasiastumist ja pankadest miljardi dollari kadumise eest vastutavate isikute karistamist. Pärast rahvarahutust avaldas Moldova parlamendi esimees Andrian Candu oma Facebooki lehel salastatud uurimisraporti. Tänu võimudega koostööle vabanes ta koduarestist ja valiti juunis 2015 Orhidei linnapeaks.

21. juunil 2017 mõistis Moldova kohus talle kelmuse ja rahapesu eest seitsme ja poole aastase vangistuse, kuid ta jäi vabadusse kuni apellatsioonikohtu otsuse jõustumiseni. Veebruaris 2019 valiti ta erakonna Shor esimehena Moldova parlamendi liikmeks, kuid lahkus seejärel 2019. aastal Iisraeli, eitades pangavargussüüdistusi, mida ta kirjeldas poliitiliselt motiveerituina. Ta jätkas erakonna juhtimist pagulusest ja saavutas 2021. aasta Moldova parlamendivalimistel 5,7 protsendi häältega kolmanda koha.

Sanktsioonid 
26. oktoobril 2022 kehtestas USA talle sanktsioonid. "Ilan Mironovitš Shor (Shor) on Moldova poliitik ja Moldova populistliku poliitilise erakonna Shor esimees. Varem vahistati ta rahapesus ja omastamises süüdistatuna seoses 2014. aastal Moldova pankadest ühe miljardi dollari vargusega. Enne 2021. aasta Moldova valimisi kavatses Venemaa õõnestada Moldova presidenti Maia Sandut ja tagastada Moldova Venemaa mõjusfääri. Selle jõupingutuse toetamiseks töötas Shor koos Venemaa üksikisikutega Moldova parlamendi kontrollimiseks poliitilise liidu loomisel, mis seejärel toetaks mitmeid Venemaa Föderatsiooni huvides olevaid õigusakte. 2022. aasta juuni seisuga oli Shor saanud Venemaa toetuse ja Shori partei kooskõlastas seda teiste oligarhide esindajatega, et tekitada Moldovas poliitilisi rahutusi. 2022. aasta juunis töötas Shor koostöös Moskvas asuvate üksustega, et õõnestada Moldova taotlust EL-i liikmeks saada, kuna kandidaadistaatuse hääletus oli käimas. Rahandusministeeriumi välisvarade kontrolli osakond (OFAC) määras Ilan Mironovitš Šorile USA presidendi korraldusmääruse nr 14024  selle eest, et ta vastutab Ameerika Ühendriikide või mõne muu välisriigi valitsuse valimistesse sekkumise eest või oli selles kaasosaline või on otseselt või kaudselt sekkunud või püüdnud sekkuda Ameerika Ühendriikide või mõne muu välisriigi valitsuse valimistesse riigi valitsuse nimel otseselt või kaudselt Venemaa Föderatsiooni kasuks.

Viited 

Moldova poliitikud
Oligarhid
Sündinud 1987